TFG ออกหุ้นกู้ 1.5 พันลบ. อายุ 3 ปี ดอกเบี้ย 4.90% ขาย 11-13 ก.ค.60
TFG ออกหุ้นกู้ 1.5 พันลบ. อายุ 3 ปี ดอกเบี้ย 4.90% เสนอขายรายใหญ่ 11-13 ก.ค.60
15 มิ.ย. 2560

บริษัท ไทยฟู้ดส์ กรุ๊ป จำกัด (มหาชน) หรือ TFG ระบุว่า บริษัทได้ยื่นแบบแสดงรายการข้อมูลต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพื่อเสนอขายหุ้นกู้ของบริษัท ครั้งที่ 1/2560 มูลค่าไม่เกิน 1,500 ล้านบาท อายุ 3 ปี ครบกำหนดไถ่ถอนปี พ.ศ.2563 มีอัตราดอกเบี้ยคงที่ 4.90% ต่อปี ชำระดอกเบี้ยทุก 3 เดือนตลอดอายุหุ้นกู้ โดยจะเสนอขายให้แก่ผู้ลงทุนสถาบันและ/หรือ ผู้ลงทุนรายใหญ่ ระยะเวลาจองซื้อหุ้นกู้ระหว่างวันที่ 11-13 ก.ค.นี้ ผู้จัดการการจัดจำหน่ายหุ้นกู้ ได้แก่ บล.ทรีนิตี้ บล.เอเชียพลัส บล.โกลเบล็ก และ ธนาคารยูโอบี
ทั้งนี้ บริษัท ทริสเรทติ้ง จำกัด จัดอันดับความน่าเชื่อถือ TFG ในระดับ “BBB-” แนวโน้มเครดิต “Stable” ณ วันที่ 20 เม.ย.60
บริษัทมีวัตถุประสงค์ที่จะนำเงินที่ได้จากการเสนอขายหุ้นกู้ครั้งนี้เพื่อขยายธุรกิจของบริษัทและ/หรือชำระคืนเงินกู้ และ/หรือใช้เป็นเงินทุนหมุนเวียนของบริษัทในอนาคต